A Bizottság határozata

(2002. február 18.)

az üzemanyagok minőségére vonatkozó nemzeti adatokat összefoglaló beadvány egységes formájáról

(az értesítés a C(2002) 508. dokumentummal történt)

(2002/159/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a benzin és dízelüzemanyagok minőségéről, valamint a 93/12/EGK tanácsi irányelv módosításáról szóló, 1998. október 13-i 98/70/EK európai parlamenti és tanácsi irányelvre [1] és különösen annak 8. cikke (3) bekezdésére,

mivel:

(1) A 98/70/EK irányelvben foglalt környezetvédelmi előírások betartásának, és a járművek által okozott levegőszennyezés csökkentésére irányuló intézkedések hatékonyságának biztosítása érdekében szükséges, hogy a tagállamok ellenőrizzék a területükön forgalomba hozott benzin és dízelüzemanyagok minőségét.

(2) A 98/70/EK irányelv 8. cikke (3) bekezdésének megfelelően meg kell állapítani az üzemanyag minőségellenőrzésével kapcsolatos információk beadványának egységes formáját,

ELFOGADTA EZT A HATÁROZATOT:

1. cikk

Ez a határozat a 98/70/EK irányelv 8. cikkének megfelelően megállapítja az üzemanyagok minőségére vonatkozó nemzeti adatokat tartalmazó beadvány egységes formáját.

2. cikk

A tagállamok a Bizottságnak szóló beadványuk elkészítéséhez a mellékletben meghatározott formátumot használják.

3. cikk

Ennek a határozatnak a tagállamok a címzettjei.

Kelt Brüsszelben, 2002. február 18-án.

a Bizottság részéről

Margot Wallström

a Bizottság tagja

[1] HL L 350., 1998.12.28., 58. o.

--------------------------------------------------

MELLÉKLET

A ÜZEMANYAGOK MINŐSÉGÉRE VONATKOZÓ NEMZETI ADATOKAT ÖSSZEFOGLALÓ BEADVÁNY EGYSÉGES FORMÁTUMÁRÓL

1. BEVEZETÉS

A legutóbb a 2000/71/EK bizottsági irányelvvel [1] módosított, a benzin és dízelüzemanyagok minőségéről, valamint a 93/12/EGK tanácsi irányelv [2] módosításáról szóló, 1998. október 13-i 98/70/EK európai parlamenti és tanácsi irányelv megállapítja az Európai Unióban forgalomba hozott valamennyi benzin és dízelüzemanyagra vonatkozó környezetvédelmi előírásokat. Ezeket az előírásokat az irányelv I–IV. melléklete tartalmazza. A 8. cikk (1) bekezdése kötelezi a tagállamokat, hogy az irányelvben említett analitikai mérési módszereknek megfelelően ellenőrizzék ezeknek az üzemanyag-minőségi előírásoknak a betartását. A tagállamoknak minden évben legkésőbb június 30-ig be kell nyújtaniuk az előző naptári évben, a januártól decemberig terjedő időszakban összegyűjtött, az üzemanyagok minőségellenőrzésével kapcsolatos adatokra vonatkozó összefoglalót. Az első jelentést 2002. június 30-ig kell elkészíteni. Az ezen mellékletben található jelentésformátumot az Európai Bizottság a 98/70/EK irányelv 8. cikke (3) bekezdésének és ennek a határozatnak megfelelően állapította meg.

2. AZ ÜZEMANYAG MINŐSÉGELLENŐRZÉSÉRE VONATKOZÓ JELENTÉST KÉSZÍTŐK ADATAI

Az üzemanyag minőségellenőrzésére vonatkozó jelentés elkészítéséért felelős hatóságnak a következő táblázatot kell kitöltenie:

+++++ TIFF +++++

3. FOGALOMMEGHATÁROZÁSOK ÉS MAGYARÁZATOK

Üzemanyag-alaptípusok: a 98/70/EK irányelv meghatározza az EU-ban forgalomba hozott benzin és dízelüzemanyagokra vonatkozó környezetvédelmi előírásokat. Az irányelvben szereplő előírások "üzemanyag-alaptípusoknak" minősülnek. Ezek közé tartozik i. a normál ólmozatlan benzin (RON > 91), ii. az ólmozatlan benzin (RON > 95) és iii. a dízelüzemanyag.

Nemzeti üzemanyagtípusok: a tagállamok természetesen meghatározhatnak "nemzeti" üzemanyagtípusokat, amely esetben azonban továbbra is figyelembe kell venni az üzemanyag-alaptípusokra vonatkozó előírásokat. A nemzeti üzemanyagtípusok közé tartozik például az ólmozatlan szuper benzin (RON > 98), az ólompótló adalékot tartalmazó benzin, a nulla kéntartalmú benzin, az 50 ppm kéntartamú benzin, a nulla kéntartalmú dízelolaj, az 50 ppm kéntartalmú dízelolaj stb.

A nulla kéntartalmú vagy kénmentes üzemanyagok olyan benzin vagy dízelüzemanyagok, amelyek 10 mg/kg-nál (ppm) kevesebb ként tartalmaznak.

4. AZ ÜZEMANYAGOK MINŐSÉGELLENŐRZÉSI RENDSZERÉNEK LEÍRÁSA

A tagállamoknak be kell mutatniuk az üzemanyagok nemzeti minőségellenőrzési rendszerének működését.

5. A BENZIN ÉS GÁZOLAJ ÖSSZFORGALMA

A tagállamok az alábbi táblázat kitöltésével adják meg a területükön értékesített összes benzin- és gázolaj-típus mennyiségét:

+++++ TIFF +++++

6. A KÉNMENTES ÜZEMANYAGOK FÖLDRAJZI HOZZÁFÉRÉSE

A tagállamok ismertetik, hogy milyen mértékben forgalmaznak kénmentes üzemanyagot a területükön (azaz ismertetik a földrajzi hozzáférhetőséget).

+++++ TIFF +++++

Annak rövid ismertetése, hogy a tagállam területén földrajzilag mennyire kiterjedt a kénmentes benzin és dízelüzemanyag forgalmazása.

7. A NYÁRI IDŐSZAK MEGHATÁROZÁSA A BENZIN ILLÉKONYSÁGA SZEMPONTJÁBÓL

A 98/70/EK irányelv előírja, hogy a benzin páranyomása a május 1-jétől szeptember 30-ig terjedő nyári időszakban 60,0 kPa-nál alacsonyabb legyen. A "sarkvidéki körülményekkel" rendelkező tagállamok számára azonban a nyári időszak június 1-jétől augusztus 31-ig tart, és esetükben a páranyomás nem haladhatja meg a 70,0 kPa-t. A tagállamoknak meg kell határozniuk a területükön érvényes nyári időszakot:

+++++ TIFF +++++

8. A BENZINRE VONATKOZÓ JELENTÉS FORMÁTUMA

A tagállamoknak be kell nyújtaniuk a benzin minőségellenőrzésének az adott naptári évben (januártól decemberig) összegyűjtött adataira vonatkozó összefoglaló jelentést (mind a nemzeti, mind az alaptípusokra vonatkozóan). Ezt az összefoglaló táblázatot az I. függelék tartalmazza. Vizsgálati módszerként az EN228:2000 vagy annak egy későbbi változatában foglaltak alkalmazandók.

9. A DÍZELÜZEMANYAGRA VONATKOZÓ JELENTÉS FORMÁTUMA

A tagállamoknak be kell nyújtaniuk a dízelüzemanyag minőségellenőrzésének az adott naptári évben (januártól decemberig) összegyűjtött adataira vonatkozó összefoglaló jelentést (mind a nemzeti, mind az alaptípusokra vonatkozóan). Az összefoglaló táblázatot a II. függelék tartalmazza. Vizsgálati módszerként az EN590:2000 vagy annak egy későbbi változatában foglaltak alkalmazandók.

10. Az üzemanyagok minőségellenőrzésére vonatkozó jelentés benyújtása

Az üzemanyag minőségellenőrzésére vonatkozó jelentést hivatalosan a következő személynek kell benyújtani:

Főtitkár (The Secretary General)

Európai Bizottság (The European Commission)

Rue de la Loi/Wetstraat 200

B-1049 Brüsszel

Továbbá, a jelentést elektronikus úton a következő e-mail címre is meg kell küldeni: env-report-98–70@cec.eu.int

[1] HL L 287., 2000.11.14., 46. o.

[2] HL L 350., 1998.12.28., 58. o.

--------------------------------------------------